DA Den Europæiske Unions Tidende C 204/5

PRÆSIDIETS AFGØRELSE

af 4. maj 2009

om Europa-Parlamentets bestemmelser vedrørende sprog- og edb-kurser for medlemmerne

2009/C 204/03

EUROPA-PARLAMENTETS PRÆSIDIUM HAR —

under henvisning til statutten for Europa-Parlamentets medlemmer (1), særlig artikel 20 og 22,

under henvisning til gennemførelsesbestemmelserne til statutten for Europa-Parlamentets medlemmer (herefter benævnt »gennemførelsesbestemmelserne«) (2), særlig artikel 44 og 74,

under henvisning til artikel 8 og artikel 22, stk. 2, i Europa-Parlamentets forretningsorden,

under henvisning til, at bestemmelserne i regulativet om omkostningsgodtgørelser og andre godtgørelser til Europa-Parlamentets medlemmer (3), herunder artikel 22 ff. vedrørende sprog- og edb-kurser for medlemmerne, udløber på den dato, hvor statutten for Europa-Parlamentets medlemmer træder i kraft, og at det derfor er påkrævet at vedtage nye bestemmelser på området —

VEDTAGET FØLGENDE BESTEMMELSER:

AFSNIT 1

ALMINDELIGE BESTEMMELSER

Artikel 1

Principper og definitioner

1. I anvendelse af artikel 44, stk. 1, i gennemførelsesbestemmelserne har medlemmerne ret til at følge sprog- og edb-kurser, der afholdes af Europa-Parlamentet eller et godkendt uddannelsessted, på de i disse bestemmelser fastsatte betingelser. Medlemmerne har ret til godtgørelse af de faktiske udgifter til deltagelse i sprog- eller edb-kurser med de begrænsninger og på de betingelser, der er fastsat ovenfor.

2. Et »godkendt uddannelsessted« er en skole eller et kursussted eller en selvstændig lærer/underviser, der er i besiddelse af de nødvendige kvalifikationer i henhold til de gældende nationale bestemmelser for at undervise i det pågældende sprog eller den pågældende softwareapplikation i overensstemmelse med medlemmets ønsker.

Artikel 2

Godtgørelse af kursusafgifter

1. Godtgørelse af kursusafgifter, inklusive evt. tilmeldingsgebyr, må ikke overstige 5 000 EUR for sprogkurser og 1 500 EUR for edb-kurser inden for et enkelt år. Inden for disse grænser kan der højst godtgøres 500 EUR for fjernundervisning eller materiale til selvstudium.

2. I et valgår, eller hvis et medlems mandat afsluttes inden udgangen af et regnskabsår, fordeles de maksimale beløb tidsproportionalt mellem det afgående medlem og det nyvalgte medlem. For meget udbetalte beløb skal tilbagebetales eller inddrives.

Artikel 3

De nærmere bestemmelse vedrørende godtgørelse

Kursusafgifter, bortset fra transportudgifter for læreren eller provisionsomkostninger, godtgøres på grundlag af en skriftlig anmodning fra medlemmet, der skal være ledsaget af følgende bilag:

1) regningen for kursusafgiften, der skal være behørigt udfærdiget med kvittering for det samlede beløb og indeholde følgende oplysninger: a) medlemmets navn b) det godkendte uddannelsessteds navn, adresse og retlige status c) prisen for kurset og en udgiftsopgørelse, der særskilt viser kursusafgifterne og alle øvrige udgifter d) momsregistreringsnummeret eller, hvis uddannelsesstedet er fritaget for momsregistrering eller for at betale moms, årsagen til denne fritagelse e) det godkendte uddannelsessteds selskabsregisternummer eller tilsvarende, hvis det er foreskrevet i lovgivningen.

2) et certifikat for regelmæssig deltagelse, som er behørigt bekræftet af det godkendte uddannelsessted, med angivelse af medlemmets navn, hvor mange undervisningstimer medlemmet har deltaget i og på hvilke datoer og klokkeslæt.

3) dokumentation for, at uddannelsesstedet er godkendt med henblik på undervisning, jf. artikel 1, stk. 2.

AFSNIT 2

SPROGKURSER

Artikel 4

Sprogkurser, der afholdes af Europa-Parlamentet

Medlemmerne kan i Europa-Parlamentets lokaler i Bruxelles og Strasbourg til en pris på højst 40 € i timen og inden for den beløbsgrænse, der er fastsat i artikel 2, følge et eller flere sprogkurser i de fem hyppigst anvendte arbejdssprog (engelsk, fransk, italiensk, spansk og tysk) hos de lærere, Europa-Parlamentet stiller til rådighed for dem, under hensyntagen til deres arbejdskalender.

Artikel 5

Andre kurser i de officielle sprog

1. Medlemmerne kan følge kurser i de i forretningsordenens artikel 138 omhandlede officielle sprog, i de sprog, de autentiske udgaver af traktaterne er affattet på, og i de officielle sprog i de officielt anerkendte ansøgerlande.

2. Medlemmerne modtager godtgørelse for de kursusafgifter, der betales for sådanne kurser, inden for den beløbsgrænse, der er fastsat i artikel 2, og i henhold til bestemmelserne i artikel 3.

3. I tillæg til det i artikel 2 omhandlede beløb kan medlemmerne ligeledes få godtgjort deres rejse- og opholdsudgifter for undervisning, de har modtaget i en skole eller på et institut, på følgende betingelser:

a) sprogskolen eller kursusstedet ligger på europæisk territorium (undtagen Parlamentets sædvanlige arbejdssteder og regioner uden for det europæiske kontinent) og

b) undervisningen har fundet sted i en medlemsstat — bortset fra den medlemsstat, hvor den pågældende er valgt — eller i et officielt anerkendt kandidatland og

c) kursussproget er officielt sprog i den pågældende medlemsstat eller det pågældende kandidatland og

d) disse kurser har et undervisningsforløb på mindst 20 timer og skal omfatte mindst 4 lektioner à 60 minutter eller 5 lektioner à 45-50 minutter pr. dag. Undervisningsforløbet skal strække sig over et antal fortløbende dage, der kan være afbrudt af højst to fridage (weekends ikke medregnet), hvor uddannelsesstedet er lukket.

4. Rejseudgifter godtgøres for højst to returrejser om året på grundlag af artikel 13 og 15 i gennemførelsesbestemmelserne; artikel 17 finder tilsvarende anvendelse. For rejser i taxi ydes der godtgørelse mod forelæggelse af de originale udgiftsbilag med angivelse af den tilbagelagte afstand i forbindelse med kørsel ved ankomst til og afrejse fra kursusstedet for strækninger på højst 40 km.

5. Opholdsudgifter godtgøres på grundlag af halvdelen af det i artikel 24, stk. 2, i gennemførelsesbestemmelserne fastsatte grundbeløb for dagpenge for højst 20 dage pr. år, hvis medlemmet kan bevise, at han eller hun faktisk har afholdt udgifter til logi. Der skal i dette øjemed forelægges en behørigt kvitteret regning for indkvartering.

6. I et valgår fordeles antallet af returrejser og dage, for hvilke der kan udbetales godtgørelse, tidsproportionalt mellem det afgående medlem og det nyvalgte medlem.

7. De relevante bilag for rejse- og opholdsudgifter forelægges sammen med bilagene for kursusafgifter.

Artikel 6

Kurser i andre sprog

Medlemmerne kan følge kurser i andre sprog end de i stk. 5, stk. 1, nævnte, hvis der er en direkte forbindelse mellem de pågældende sprog og medlemmernes officielle parlamentariske arbejde, og medlemmet får en forhåndsgodkendelse fra den kvæstor, der er ansvarlig for faglig uddannelse. Medlemmerne modtager for sådanne kurser udelukkende godtgørelse for kursusafgifterne inden for den beløbsgrænse, der er fastsat i artikel 2, og i henhold til bestemmelserne i artikel 3.

AFSNIT 3

EDB-KURSER

Artikel 7

Kurser, der arrangeres af Parlamentet

Medlemmerne kan deltage i edb-kurser, der arrangeres af Parlamentet, og som vedrører de softwareapplikationer, Parlamentet stiller til rådighed for medlemmerne.

Medlemmerne modtager ingen godtgørelse for deltagelse i sådanne kurser.

Artikel 8

Andre edb-kurser

Medlemmerne kan deltage i kurser, der afholdes uden for Parlamentet, og som vedrører de softwareapplikationer, de anvender ved udøvelsen af deres hverv.

Hertil modtager medlemmerne udelukkende godtgørelse for kursusafgifterne inden for den beløbsgrænse, der er fastsat i artikel 2, og i henhold til bestemmelserne i artikel 3, forudsat at de fremlægger detaljeret dokumentation for det valgte program.

AFSNIT 4

FJERNUNDERVISNING OG SELVSTUDIUM

Artikel 9

Definition

Medlemmerne kan deltage i sprog- eller edb-kurser som fjernundervisning, herunder kurser på internettet, eller indkøbe materiale til selvstudium i forbindelse med sprog- eller edb-kurser.

Artikel 10

De nærmere bestemmelse vedrørende godtgørelse

1. I forbindelse med sådanne kurser modtager medlemmerne inden for den beløbsgrænse, der er fastsat i artikel 2, godtgørelse for fjernundervisningen og/eller materialet til selvstudiet, bortset fra omkostningerne til internettilslutning eller -kommunikation.

2. Udgifterne godtgøres efter bestemmelserne i artikel 3 og mod forelæggelse af følgende:

a) detaljeret dokumentation for det valgte fjernundervisningsprogram eller en beskrivelse af det indkøbte materiale til selvstudiet

b) for fjernundervisningskurser og/eller kurser på internettet: et certifikat for regelmæssig deltagelse, som er behørigt bekræftet af det godkendte uddannelsessted, med angivelse af medlemmets navn, hvor mange undervisningstimer medlemmet har deltaget i og på hvilke datoer og klokkeslæt.

AFSNIT 5

AFSLUTTENDE BESTEMMELSE

Artikel 11

Ikrafttræden

Disse bestemmelser træder i kraft efter offentliggørelsen i De Europæiske Unions Tidende, på samme dag som statutten for Europa-Parlamentets medlemmer.

(1) Europa-Parlamentets afgørelse af 28. september 2005 om vedtagelse af statutten for Europa-Parlamentets medlemmer (2005/684/EF, Euratom) (EUT L 262 af 7.10.2005, s. 1).

(2) Vedtaget af Europa-Parlamentets Præsidium den 19.maj.2008 og den 9.juni.2008 (PE 388.087/BUR/GT/REV 13).

(3) Dok. PE 113/166/BUR/rév. XXV/01-2209.